Пранди: В националния не е нужно да се обичаме, а и той не е капсула - 24chasa.bg
https://www.24chasa.bg/sport/article/8789847 www.24chasa.bg
08.07.2020 21:43; 24 часа
Пранди разговаря с помощника си Николай Желязков. СНИМКА: Румяна Тонeва
В националния отбор не е необходимо да се обичаме, а той не е капсулована организация.
Това обяви селекционерът на волейболистите Силвано Пранди, който от вчера започна работа с отбора.
Избраниците на италианския специалист и помощника му Николай Желязков се събраха на лагер в София на 22 юни. Той ще продължи до 15 август, въпреки че заради коронавируса през 2020 г. турнири няма да има. Търсят се съперници за контроли.
"Започваме нов цикъл. През тези 5 седмици трябва да поставим основите и механизмите на игра, които смятам, че ще са ефективни за световното през 2022-а и олимпиадата 2 г. по-късно. Трябва да интегрираме в отбора младите състезатели, за да са готови за своята роля в следващите години.
Нека не забравяме и, че нашата непосредствена цел са европейските квалификации през януари. Преди мачовете тогава няма да имаме време, тъй че сега е подходящ момент да поставим основите на стила, който искам да имаме", заяви Пранди, за когото това е трети мандат начело на България.
"Важно е отношенията ми с всички волейболисти да са нормални и професионални. Не е необходимо да се обичаме, защото нито аз ще се оженя за тях, нито те - за мен.
Искам да подчертая, че националният отбор не е капсулована организация и щом един път си попаднал в нея, не може да излезеш или обратното. Националният отбор е отворен за всички и личните отношения не трябва да имат значение", добави Пранди.